b'\n_START_ARTICLE_\nSmailiauodeg\xc4\x97 antis\n_START_SECTION_\nI\xc5\xa1vaizda\n_START_PARAGRAPH_\nSmailiauodeg\xc4\x97 antis ma\xc5\xbeesn\xc4\x97 u\xc5\xbe did\xc5\xbei\xc4\x85j\xc4\x85 ant\xc4\xaf. B\xc5\xabdingas ilgas kaklas ir labai ilga uodega. Patel\xc4\x97 labiau pana\xc5\xa1i \xc4\xaf did\xc5\xbei\xc4\x85j\xc4\x85 ant\xc4\xaf, bet lieknesn\xc4\x97, ilgesniu kaklu ir smailesne uodega. Patino galva ir kaklo vir\xc5\xa1utin\xc4\x97 dalis tamsiai rudos. Kaklo \xc5\xa1onuose baltos juostos. Nugara pilka su smulkiais skersiniais juosvais ruo\xc5\xbeeliais. Ilgos pe\xc4\x8di\xc5\xb3 plunksnos pilkai baltais kra\xc5\xa1tais. Vir\xc5\xa1utin\xc4\x97s sparno dengiamosios plunksnos rusvai pilkos. Sparn\xc5\xb3 veidrod\xc4\x97lis \xc5\xbealias, metalinio blizgesio, priekyje ruda, o u\xc5\xbepakalyje juodai balta juostel\xc4\x97. Vidurin\xc4\x97s uodegos plunksnos labai ilgos. \xc5\xa0onai ir pilvas balti, tamsiai dry\xc5\xbeuoti. Pauodegys juodas. Snapas melsvai pilkas, kojos tamsiai pilkos. Rainel\xc4\x97 rudai geltona, o senesni\xc5\xb3 pauk\xc5\xa1\xc4\x8di\xc5\xb3 geltona._NEWLINE_Patel\xc4\x97s nugarin\xc4\x97s pus\xc4\x97s plunksnos tamsiai rudos su tamsiomis d\xc4\x97m\xc4\x97mis bei \xc5\xa1viesiais kra\xc5\xa1tais. Sparn\xc5\xb3 veidrod\xc4\x97lis rusvo atspalvio, blizgantis ar be blizgesio, i\xc5\xa1 vir\xc5\xa1aus ir apa\xc4\x8dios \xe2\x80\x93 balti pakra\xc5\xa1\xc4\x8diai. Snapas tamsiai pilkas, kojos pilkos. Rainel\xc4\x97 ruda arba geltonai ruda. Patinas poilsio apdaru pana\xc5\xa1us \xc4\xaf patel\xc4\x99.\n_START_SECTION_\nPaplitimas\n_START_PARAGRAPH_\nEurazijoje nuo Atlanto iki Ramiojo vandenyno. \xc5\xa0iaur\xc4\x97je arealas siekia Europos arktin\xc4\x99 pakrant\xc4\x99, Jamalo pusiasal\xc4\xaf, Jenisejaus \xc5\xbeiotis, Taimyro pusiasal\xc4\xaf, Anadyr\xc4\xaf. \xc4\xae pietus paplitusi iki pietin\xc4\x97s Primor\xc4\x97s, U\xc5\xbebaikal\xc4\x97s, Kazachstano, Vorone\xc5\xbeo ir Saratovo sri\xc4\x8di\xc5\xb3, Vengrijos, \xc5\xa1iaurin\xc4\x97s Italijos. Gyvena \xc5\xa0iaur\xc4\x97s Amerikoje ir daugelyje sal\xc5\xb3._NEWLINE_\xc5\xbdiemoja \xc5\xa0iaur\xc4\x97s Amerikoje, Vakar\xc5\xb3 Europoje, Vidur\xc5\xbeemio j\xc5\xabros pakrant\xc4\x97se, Afrikoje, Piet\xc5\xb3 Azijoje._NEWLINE_Retai Lietuvoje perinti r\xc5\xab\xc5\xa1is, aptinkama per migracij\xc4\x85. \xc4\xaera\xc5\xa1yta \xc4\xaf Lietuvos raudon\xc4\x85j\xc4\x85 knyg\xc4\x85.'